amanoisuno/poetBack huggingface dataset:
述韋昭應畫犀牛 儲光羲 
遐方獻文犀，萬里隨南金。大邦柔遠人，以之居山林。食棘無秋冬，絕流無淺深。雙角前嶄嶄，三蹄下駸駸。朝賢壯其容，未能辨其音。有我衰鳥郎，新邑長鳴琴。陛閣飛嘉聲，丘甸盈仁心。閒居命國工，作繪北堂陰。眈眈若有神，庶比來儀禽。昔有舞天庭，為君奏龍吟。
獻王威儀 儲光羲 
入與真主言，有騎天馬來。但有華清宮，不用神明台。肅肅長自閑，門靜無人開。
野田黃雀行 儲光羲 
嘖嘖野田雀，不知軀體微。閑穿深蒿裏，爭食複爭飛。窮老一頹舍，棗多桑樹稀。無棗猶可食，無桑何以衣。蕭條空倉暮，相引時來歸。斜路豈不捷，渚田豈不肥。水長路且壞，惻惻與心違。
樵父詞 儲光羲 
山北饒朽木，山南多枯枝。枯枝作采薪，爨室私自知。詰朝礪斧尋，視暮行歌歸。先雪隱薜荔，迎暄臥茅茨。清澗日濯足，喬木時曝衣。終年登險阻，不復憂安危。蕩漾與神游，莫知是與非。
漁父詞 儲光羲 
澤魚好鳴水，溪魚好上流。漁梁不得意，下渚潛垂鉤。亂荇時礙楫，新蘆複隱舟。靜言念終始，安坐看沉浮。素發隨風揚，遠心與雲遊。逆浪還極浦，信潮下滄洲。非為徇形役，所樂在行休。
牧童詞 儲光羲 
不言牧田遠，不道牧陂深。所念牛馴擾，不亂牧童心。圓笠覆我首，長蓑披我襟。方將憂暑雨，亦以懼寒陰。大牛隱層阪，小牛穿近林。同類相鼓舞，觸物成謳吟。取樂須臾間，寧問聲與音。
採蓮詞 儲光羲 
淺渚荇花繁，深潭菱葉疏。獨往方自得，恥邀淇上姝。廣江無術阡，大澤絕方隅。浪中海童語，流下鮫人居。春雁時隱舟，新萍複滿湖。采采乘日暮，不思賢與愚。
采菱詞 儲光羲 
濁水菱葉肥，清水菱葉鮮。義不游濁水，志士多苦言。潮沒具區藪，潦深雲夢田。朝隨北風去，暮逐南風旋。浦口多漁家，相與邀我船。飯稻以終日，羹蓴將永年。方冬水物窮，又欲休山樊。盡室相隨從，所貴無憂患。
射雉詞 儲光羲 
曝暄理新翳，迎春射鳴雉。原田遙一色，皋陸曠千里。遙聞咿喔聲，時見雙飛起。冪zx疏蒿下，毰毸深叢裏。顧敵已忘生，爭雄方決死。仁心貴勇義，豈能複傷此。超遙下故墟，迢遞回高畤。大夫昔何苦，取笑歡妻子。
猛虎詞 儲光羲 
寒亦不憂雪，饑亦不食人。人肉豈不甘，所惡傷明神。太室為我宅，孟門為我鄰。百獸為我膳，五龍為我賓。蒙馬一何威，浮江一以仁。彩章耀朝日，爪牙雄武臣。高雲逐氣浮，厚地隨聲震。君能賈餘勇，日夕長相親。
渭橋北亭作 儲光羲 
停車渭陽暮，望望入秦京。不見鵷鸞道，如聞歌吹聲。鄉魂涉江水，客路指蒲城。獨有故樓月，今來亭上明。
述華清宮五首 儲光羲 
上在蓬萊宮，莫若居華清。朝朝禮玄閣，日日聞體輕。大聖不私己，精禋為群氓。上出蓬萊時，六龍儼齊首。長道舒羽儀，彤雲映前後。天聲殷宇宙，真氣到林藪。昔在軒轅朝，五城十二樓。今我神泉宮，獨在驪山陬。群方趨順動，百辟隨天遊。正月開陽和，通門緝元化。穆穆睟容歸，豈為明燈夜。高山大風起，肅肅隨龍駕。上林神君宮，此地即明庭。山開鴻蒙色，天轉招搖星。三雪報大有，孰為非我靈。
雜詠五首：石子松 儲光羲 
磐石青岩下，松生磐石中。冬春無異色，朝暮有清風。五鬣何人采，西山舊兩童。
雜詠五首：架簷藤 儲光羲 
得從軒墀下，殊勝松柏林。生枝逐架遠，吐葉向門深。何許答君子，簷間朝暝陰。
雜詠五首：池邊鶴 儲光羲 
舞鶴傍池邊，水清毛羽鮮。立如依岸雪，飛似向池泉。江海雖言曠，無如君子前。
雜詠五首：釣魚灣 儲光羲 
垂釣綠灣春，春深杏花亂。潭清疑水淺，荷動知魚散。日暮待情人，維舟綠楊岸。
雜詠五首：幽人居 儲光羲 
幽人下山徑，去去夾青林。滑處莓苔濕，暗中蘿薜深。春朝煙雨散，猶帶浮雲陰。
題太玄觀 儲光羲 
門外車馬喧，門裏宮殿清。行即翳若木，坐即吹玉笙。所喧既非我，真道其冥冥。
至嵩陽觀，觀即天皇故宅 儲光羲 
真人上清室，乃在中峰前。花霧生玉井，霓裳畫列仙。念茲宮故宇，多此地新泉。松柏有清陰，薜蘿亦自妍。一聞步虛子，又話逍遙篇。忽若在雲漢，風中意泠然。
貽韋煉師 儲光羲 
精思莫知日，意靜如空虛。三鳥自來去，九光遙卷舒。新池近天井，玉宇停雲車。餘亦苦山路，洗心祈道書。
霽後貽馬十二巽 儲光羲 
高天風雨散，清氣在園林。況我夜初靜，當軒鳴綠琴。雲開北堂月，庭滿南山陰。不見長裾者，空歌遊子吟。
題陸山人樓 儲光羲 
暮聲雜初雁，夜色涵早秋。獨見海中月，照君池上樓。山雲拂高棟，天漢入雲流。不惜朝光滿，其如千里遊。
獻八舅東歸 儲光羲 
高位莫能舍，舍之世所賢。雲車游日華，豈比龍樓前。寢疾乃就枕，情感唯靈仙。帝鴻思道宗，臣彭亦長年。天書加羽服，又許歸東川。鏡水涵太清，禹山朝上玄。誠亡真混沌，玉立方嬋娟。素業作仙居，子孫當自傳。門多松柏樹，篋有逍遙篇。獨往不可群，滄海成桑田。
泛茅山東溪 儲光羲 
清晨登仙峰，峰遠行未極。江海霽初景，草木含新色。而我任天和，此時聊動息。望鄉白雲裏，發棹清溪側。松柏生深山，無心自貞直。
吃茗粥作 儲光羲 
當晝暑氣盛，鳥雀靜不飛。念君高梧陰，複解山中衣。數片遠雲度，曾不蔽炎暉。淹留膳茶粥，共我飯蕨薇。敝廬既不遠，日暮徐徐歸。
游茅山五首 儲光羲 
十年別鄉縣，西雲入皇州。此意在觀國，不言空遠遊。九衢平若水，利往無輕舟。北洛反初路，東江還故丘。春山多秀木，碧澗盡清流。不見子桑扈，當從方外求。世業傳儒行，行成非不榮。其如懷獨善，況以聞長生。家近華陽洞，早年深此情。巾車雲路入，理棹瑤溪行。天地朝光滿，江山春色明。王庭有軒冕，此日方知輕。平生非作者，望古懷清芬。心以道為際，行將時不群。茲山在人境，靈貺久傳聞。遠勢一峰出，近形千嶂分。冬春有茂草，朝暮多鮮雲。此去亦何極，但言西日曛。昔賢居柱下，今我去人間。良以直心曠，兼之外視閑。垂綸非釣國，好學異希顏。落日登高嶼，悠然望遠山。溪流碧水去，雲帶清陰還。想見中林士，岩扉長不關。名嶽征仙事，清都訪道書。山門入松柏，天路涵空虛。南極見朝采，西潭聞夜漁。遠心尚雲宿，浪跡出林居。為己存實際，忘形同化初。此行良已矣，不樂複何如。
述降聖觀 儲光羲 
一山盡天苑，一峰開道宮。道花飛羽衛，天鳥遊雲空。玉殿俯玄水，春旗搖素風。夾門小松柏，覆井新梧桐。自昔大仙下，乃知元化功。神皇作桂館，此意與天通。
題眄上人禪居 儲光羲 
真王清淨子，燕居複行心。結宇鄰居邑，寤言非遠尋。丹青丈室滿，草樹一庭深。秀色玄冬發，交枝白日陰。江流映朱戶，山鳥鳴香林。獨住已寂寂，安知浮與沉。
過新豐道中 儲光羲 
西下長樂阪，東入新豐道。雨多車馬稀，道上生秋草。太陰蔽皋陸，莫知晚與早。雷雨杳冥冥，川穀漫浩浩。詔書植嘉木，眾言桃李好。自愧無此容，歸從漢陰老。
夜到洛口入黃河 儲光羲 
河洲多青草，朝暮增客愁。客愁惜朝暮，枉渚暫停舟。中宵大川靜，解纜逐歸流。浦漵既清曠，沿洄非阻修。登艫望落月，擊汰悲新秋。倘遇乘槎客，永言星漢遊。
使過彈箏峽作 儲光羲 
鳥雀知天雪，群飛複群鳴。原田無遺粟，日暮滿空城。達士憂世務，鄙夫念王程。晨過彈箏峽，馬足淩兢行。雙壁隱靈曜，莫能知晦明。皚皚堅冰白，漫漫陰雲平。始信古人言，苦節不可貞。
泊舟貽潘少府 儲光羲 
行子苦風潮，維舟未能發。宵分卷前幔，臥視清秋月。四澤蒹葭深，中洲煙火絕。蒼蒼水霧起，落落疏星沒。所遇盡漁商，與言多楚越。其如念極浦，又以思明哲。常若千里餘，況之異鄉別。
仲夏入園中東陂 儲光羲 
方塘深且廣，伊昔俯吾廬。環岸垂綠柳，盈澤發紅蕖。上延北原秀，下屬幽人居。暑雨若混沌，清明如空虛。此鄉多隱逸，水陸見樵漁。廢賞亦何貴，為歡良易攄。且言重觀國，當此賦歸歟。
效古二首 儲光羲 
晨登涼風台，暮走邯鄲道。曜靈何赫烈，四野無青草。大軍北集燕，天子西居鎬。婦人役州縣，丁男事征討。老幼相別離，哭泣無昏早。稼穡既殄絕，川澤複枯槁。曠哉遠此憂，冥冥商山皓。東風吹大河，河水如倒流。河洲塵沙起，有若黃雲浮。赬霞燒廣澤，洪曜赫高丘。野老泣相語，無地可蔭休。翰林有客卿，獨負蒼生憂。中夜起躑躅，思欲獻厥謀。君門峻且深，踠足空夷猶。
雜詩二首 儲光羲 
混沌本無象，末路多是非。達士志寥廓，所在能忘機。耕鑿時未至，還山聊采薇。虎豹對我蹲，鸑鷟旁我飛。仙人空中來，謂我勿複歸。格澤為君駕，虹蜺為君衣。西遊昆侖墟，可與世人違。秋氣肅天地，太行高崔嵬。猿狖清夜吟，其聲一何哀。寂寞掩圭蓽，夢寐游蓬萊。琪樹遠亭亭，玉堂雲中開。洪崖吹簫管，玉女飄颻來。雨師既先後，道路無纖埃。鄙哉楚襄王，獨好陽雲台。
陸著作挽歌 儲光羲 
世業江湖側，郊原休沐處。獨言五日歸，未道千秋去。鄉亭春水綠，昌閣寒光暮。昔為晝錦游，今成逝川路。歸路秦城下，寒雲慘平田。故園滄海邊，綠柳覆平川。送客異他日，還舟殊昔年。華亭有明日，長向隴頭懸。劍水千人石，荊江萬里流。英英有君子，才德滿中州。明道俟良佐，惟賢初薄遊。生涯一朝盡，寂寞夜台幽。金堂策令名，仙掖居清位。鳴玉朝雙闕，垂纓遊兩地。朝夕既論思，春秋仍書事。何言魯聲伯，忽下瓊珠淚。令德棄人世，明朝降寵章。起居存有位，著作沒為郎。寒水落南浦，月華虛北堂。松門一長想，仿佛見清揚。
山居貽裴十二迪 儲光羲 
落葉滿山砌，蒼煙埋竹扉。遠懷青冥士，書劍常相依。霜臥眇茲地，琴言紛已違。衡陽今萬里，南雁將何歸。出徑惜松引，入舟憐釣磯。西林有明月，夜久空微微。
秦中歲晏馬舍人宅宴集 儲光羲 
冬暮久無樂，西行至長安。故人處東第，清夜多新歡。廣庭竹陰靜，華池月色寒。知音盡詞客，方見交情難。
薦玄德公廟 儲光羲 
神道本無已，成化亦自然。君居寥天上，德在玉華泉。真游踐王豫，永日遲雲仙。表微在營道，明祀將祈年。靈山俯新邑，松上生彩煙。豈知穆天子，遠去瑤池邊。
上長史王公責躬 儲光羲 
覆舟無伯夷，覆車無仲尼。自咎失明義，甯由貝錦詩。松柏日已堅，桃李日以滋。顧己獨暗昧，所居成蒺藜。大賢薦時文，醜婦用蛾眉。惕惕愧不已，豈敢論其私。方朔既有言，子建亦有詩。惻隱及先世，析薪成自悲。靈鳥酬德輝，黃雀報仁慈。若公庶伏罪，此事安能遲。
至嶽寺即大通大照禪塔上溫上人 儲光羲 
秋山下映宮，宮色宜朝陽。迢遞在半嶺，參差非一行。燕息雲滿門，出遊花隱房。二尊此成道，禪宇遙相望。鳳鐸天中鳴，岩梯松下長。山墟響信鼓，蘅薄生蕙香。起滅一以雪，往來亦誠亡。悲哉門弟子，要自知心長。
終南幽居獻蘇侍郎三首時拜太祝未上 儲光羲 
暮春天氣和，登嶺望層城。朝日懸清景，巍峨宮殿明。聖君常臨朝，達士複懸衡。道近無艮足，歸來臥山楹。靈階曝仙書，深室煉金英。春岩松柏秀，晨路鶤雞鳴。羽化既有言，無然悲不成。中歲尚微道，始知將穀神。抗策還南山，水木自相親。深林開一道，青嶂成四鄰。平明去采薇，日入行刈薪。雲歸萬壑暗，雪罷千崖春。始看玄鳥來，已見瑤華新。寄言搴芳者，無乃後時人。蔔築青岩裏，雲蘿四垂陰。虛室若無人，喬木自成林。時有清風至，側聞樵采音。鳳凰鳴南岡，望望隔層岑。既言山路遠，複道溪流深。偓佺空中游，虯龍水間吟。何當見輕翼，為我達遠心。
題應聖觀 儲光羲 
空中望小山，山下見餘雪。皎皎河漢女，在茲養真骨。登門駭天書，啟鑰問仙訣。池光搖水霧，燈色連松月。合磚起花台，折草成玉節。天雞弄白羽，王母垂玄發。北有上年宮，一路在雲霓。上心方向道，時複朝金闕。
至閒居精舍呈正上人 儲光羲 
太室三招提，其趣皆不同。不同非一趣，況是天游宮。雙嶺前夾門，閣道複橫空。寶坊若花積，宛轉不可窮。流泉自成池，清松信饒風。秋晏景氣迥，皛明丹素功。將近隱者鄰，遠與西山通。大師假惠照，念以息微躬。
酬綦毋校書夢耶溪見贈之作 儲光羲 
校文在仙掖，每有滄洲心。況以北窗下，夢游清溪陰。春看湖水漫，夜入回塘深。往往纜垂葛，出舟望前林。山人松下飯，釣客蘆中吟。小隱何足貴，長年固可尋。還車首東道，惠言若黃金。以我采薇意，傳之天姥岑。